送韓玉汝太傅知洋州三首  其三
作者：梅堯臣
朝代：宋

paragraphs: 春風東來幾萬里，相送入關如有情。
灞陵原邊柳條暗，咸陽橋畔桃花明。
自古恨別此兩處，十千美酒瑠璃傾。
日落未落車馬動，子規滴血壯士驚。
行哉使君負膽氣，蜀道雖險心常輕。
是時門前大桐樹，爛漫紫萼啼流鶑。
弟兄同懷不可見，應亦夢覺嗟遠程。
太白山前一尺雨，桑下問蠶田問耕。
郡城夜開百姓喜，喜從迢遞壺漿迎。